text: РЕШЕНИЕ НА СЪВЕТА
  от 20 юни 2014 година
  за отмяна на Решение 2010/282/ЕС относно наличието на прекомерен дефицит в Австрия
  (2014/404/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 126, параграф 12 от него,
  като взе предвид препоръката на Европейската комисия,
  като има предвид, че:
  (1)
  На 2 декември 2009 г. въз основа на препоръка, отправена от Комисията, с Решение 2010/282/ЕС (1) Съветът реши, че в Австрия е налице прекомерен бюджетен дефицит. Съветът отбеляза, че се планира през 2009 г. бюджетният дефицит да достигне 3,9 % от БВП, т.е. да бъде над референтната стойност по Договора от 3 % от БВП, като се очаква брутният държавен дълг да достигне 68,2 % от БВП, т.е. да бъде над референтната стойност по Договора от 60 % от БВП. Данните за бюджетния дефицит и дълга през 2009 г. бяха впоследствие коригирани съответно на 5,5 % и 116,4 % от БВП.
  (2)
  На 2 декември 2009 г. в съответствие с член 126, параграф 7 от Договора и член 3, параграф 4 от Регламент (ЕО) № 1467/97 на Съвета (2) и по препоръка на Комисията Съветът отправи препоръка към Австрия за преодоляване на прекомерния дефицит най-късно до края на 2013 г. Препоръката на Съвета бе публично оповестена.
  (3)
  В съответствие с член 4 от Протоколо относно процедурата при прекомерен дефицит, приложен към Договорите, Комисията предоставя данните за изпълнението на процедурата. Като част от прилагането на този протокол държавите членки предоставят данни за бюджетния дефицит и държавния дълг, както и за други свързани с тях показатели два пъти годишно - до 1 април и до 1 октомври, в съответствие с член 3 от Регламент (ЕО) № 479/2009 на Съвета (3).
  (4)
  Когато преценява необходимостта от отмяна на дадено решение относно наличието на прекомерен дефицит, Съветът взема решение въз основа на предоставените данни. Същевременно дадено решение относно наличието на прекомерен дефицит следва да се отмени само ако прогнозите на Комисията сочат, че през прогнозния период дефицитът няма да превиши референтната стойност по Договора от 3 % от БВП (4).
  (5)
  Предвид данните, предоставени от Комисията (Евростат) в съответствие с член 14 от Регламент (ЕО) № 479/2009, след нотификацията, направена от Австрия през април 2014 г., Програмата за стабилност за периода 2014-2018 г. и прогнозата на службите на Комисията от пролетта на 2014 г. са обосновани следните заключения:
  -
  След като през 2010 г. бюджетният дефицит на Австрия достигна максималното си равнище от 4,5 % от БВП, още през 2011 г. той спадна до 2,5 %, т.е. под референтната стойност по Договора от 3 % от БВП. Това подобрение спрямо първоначално планираните фискални резултати се дължи отчасти на факта, че мерките по държавните разходи за рекапитализация на „проблемната банка“ KА Finanz (около 0,4 % от БВП) бяха отчетени в сметките за държавното управление за 2012 г., когато въздействието от тях бе потвърдено въз основа на финансовите отчети на банката. В по-малка степен намаляването на дефицита се дължи на по-ниски от планираните разходи на всички равнища на управление и по-благоприятни икономически условия, довели до по-висок от прогнозирания растеж на приходите. През 2012 г., за разлика от предвиденото в националните прогнози и тези на Комисията, бюджетният дефицит бе 2,6 % от БВП, като се задържа под 3 % от БВП. При все това, поради рисковете във връзка с евентуални по-нататъшни операции за реформа на финансовия сектор, в резултат на които дефицитът през следващите години можеше да надвиши прага от 3 % от БВП, Комисията не препоръча ранно прекратяване на процедурата при прекомерен дефицит. Тези рискове обаче се проявиха само частично и за 2013 г. Австрия отчете дефицит от 1,5 % от БВП. Този допълнителен спад на дефицита се дължи до голяма степен на неочаквано големия размер - почти 0,6 % от БВП - на еднократните мерки, включващи продажбата на радиочестотния спектър за мобилни мрежи.
  -
  Според Програмата за стабилност за периода 2014-2018 г., приета от австрийското правителство на 29 април 2014 г., се планира през 2014 г. бюджетният дефицит да се увеличи на 2,7 % от БВП, а през 2015 г. да спадне до 1,4 % от БВП. В прогнозата на службите на Комисията от пролетта на 2014 г. се предвижда стойностите на дефицита за 2014 г. и 2015 г. да бъдат съответно 2,8 % от БВП и 1,5 % от БВП. Следователно се очаква през прогнозния период дефицитът да се задържи под референтната стойност по Договора от 3 % от БВП. Освен това в рамките на Регламент (ЕС) № 473/2013 на Европейския парламент и на Съвета (5) правителството обяви и в писмо до Комисията потвърди някои допълнителни икономии и по-високи приходи, възлизащи на 0,2 % от БВП по оценка на Комисията, с цел да се избегне очакваното значително отклонение от необходимия план за корекции за постигане на средносрочната бюджетна цел.
  -
  Увеличението на бюджетния дефицит е в резултат на създаването на структура за поемане на обезценени активи (ликвидационна структура - Abbaueinheit) с цел ликвидиране на обезценените активи на Hypo Alpe Adria. По оценка на назначена от правителството външна експертна консултантска група въздействието от създаването на ликвидационната структура за Hypo Alpe Adria може да достигне 4 милиарда евро (1,2 % от БВП), в които се включва въздействието на вече предприетата през 2014 г. капиталова инжекция в размер на 750 милиона евро. Окончателното отчитане на увеличението на дефицита ще зависи от независим анализ на качеството на активите на Hypo Alpe Adria, който ще се проведе по-късно тази година и ще позволи на Евростат да оцени статистическото въздействие на операцията. Текущата оценка на експертната група се характеризира със значителна степен на консервативност, поради което може да се счита за достоверна; не може обаче да се изключи вероятността посочената операция да окаже по-голямо въздействие върху дефицита. Това представлява основният риск за отклоняване от предвиждания дефицит за 2014 г. В същото време, като се вземат под внимание и допълнителните дискреционни мерки, които бяха обявени от правителството след публикуването на прогнозата на службите на Комисията от пролетта на 2014 г. и които би следвало да доведат до допълнително намаляване на номиналния дефицит, рисковете за дефицита за 2014 г. изглеждат като цяло балансирани.
  -
  През периода 2011-2013 г. структурното салдо, т.е. салдото по консолидирания държавен бюджет след корекция спрямо фазата на икономическия цикъл и без отчитане на еднократните и другите временни мерки, се е подобрявало средно с почти 0,7 % от БВП годишно, което е в съответствие с препоръките на Съвета. Според прогнозата на службите на Комисията от пролетта на 2014 г. и нейната оценка на представения на 29 април 2014 г. актуализиран проект на бюджетен план и на допълнителните мерки, обявени от правителството на 12 май 2014 г., се очаква известно подобрение в структурното салдо през 2014 г. В този контекст се наблюдава ново несъответствие в размер на 0,5 % от БВП спрямо корекцията на структурното салдо, необходима за постигане на средносрочната бюджетна цел през 2014 г., което показва, че с оглед на новия риск за значително отклонение от необходимия план за корекции е необходимо подсилване на бюджетните мерки, за да се гарантира пълно спазване на изискванията на превантивната част на Пакта за стабилност и растеж.
  -
  В периода 2009-2013 г. съотношението на дълга към БВП се увеличи от 69,2 % на 74,5 %. Очаква се през 2014 г. брутният държавен дълг да се увеличи на приблизително 80 % от БВП - основно поради включването в държавния дълг на задълженията, възникнали във връзка с прехвърлянето на обезценените активи на Hypo Alpe Adria към ликвидационната структура.
  (6)
  От 2014 г., т.е. годината след коригирането на прекомерния дефицит, по отношение на Австрия се прилага превантивната част на Пакта за стабилност и растеж и тя следва да напредва с подходящ темп към постигането на средносрочната бюджетна цел, включително като спазва индикативния размер на разходите, и да постигне достатъчен напредък по отношение на спазването на критерия за дълга по член 2, параграф 1а от Регламент (ЕО) № 1467/97.
  (7)
  Съгласно член 126, параграф 12 от Договора решенията на Съвета относно наличието на прекомерен дефицит се отменят, когато по мнение на Съвета прекомерният дефицит в съответната държава членка е бил коригиран.
  (8)
  Съветът счита, че прекомерният бюджетен дефицит в Австрия е бил коригиран, поради което Решение 2010/282/ЕС следва да бъде отменено,
  ПРИЕ НАСТОЯЩОТО РЕШЕНИЕ:
  Член 1
  Въз основа на цялостната оценка прекомерният дефицит в Австрия се счита за коригиран.
  Член 2
  Решение 2010/282/ЕС се отменя.
  Член 3
  Адресат на настоящото решение е Република Австрия.
  Съставено в Люксембург на 20 юни 2014 година.